Il-Kummissjoni Elettorali rċeviet 33 nomina minn kandidati biex jikkontestaw l-elezzjoni tal-Parlament Ewropew minn ħames formazzjonijiet politiċi u żewġ kandidati li ser joħorġu għal rashom.  Fl-aħħar elezzjoni tal-Parlament Ewropew ħames snin ilu kienu kkontestaw 34 kandidat. Sadnittant il-Kummissjoni Elettorali għaddejja bit-tħejjija għall-appuntament elettorali tas-Sibt 24 ta’ Mejju.  Bħalissa qed jiġu stampati d-dokumenti tal-votazzjoni biex minn nhar is-Sibt jibda t-tqassim tal-voti bieb bieb mill-Pulizija. Il-Partit Laburista għandu 13-il kandidat, il-Partit Nazzjonalista għandu ħdax-il kandidat. Tliet kandidati se jikkontestaw f’isem Imperium Europa.  Alternattiva Demokratika u Alleanza Bidla għandhom żewġ kandidati kull wieħed.  Kandidat wieħed se joħroġ għall-Partit tal-Ajkla u ieħor għall-Alleanza Liberali. Il-Partit Laburista u l-Partit Nazzjonalista t-tnejn għandhom kandidat wieħed aktar. Mill-erba’ Ewroparlamentari li l-Partit Laburista għandu bħalissa, se jikkontestaw Marlene Mizzi u Joseph Cuschieri li ssottometta n-nomina tiegħu nofs siegħa qabel għalqu in-nomini.  L-Avukat John Attard Montald u Claudette Baldacchino mhux se jikkontestaw. Fil-lista tal-Partit Nazzjonalista hemm iż-żewġ ewroparlamentari tiegħu David Casa u Roberta Metsola. Fl-elezzjoni tal-24 ta’ Mejju jridu jiġu eletti sitt membri li se jirrappreżentaw lil Malta fil-Parlament Ewropew. Il-Kummissjoni Elettorali diġa bdiet tistampa d-dokumenti tal-votazzjoni biex min-nhar is-Sibt jibda t-tqassim tagħhom bieb bieb mill-Pulizija.  It-tqassim għandu jkun lest sat-2 ta Mejju.  Iċ-ċentru tal-aħbarijiet hu infurmat li t-tqassim se jsir anke l-Ħdud imma mhux se jsir tqassim fil-Ġimgħa l-Kbira u f’Ħadd il Għid.